Vihiluoto

Vihiluoto on kylä, asuinalue ja yritysalue Kempeleenlahden rannalla Kempeleen kunnassa. Vaikka Vihiluoto kuuluu suurimmalta osin Kempeleeseen, on alueen katsottu ulottuvan osittain myös Oulun kaupungin (entisen Oulunsalon kunnan, nykyisen Oulunsalon kaupunginosan alueen) puolelle. Kempeleen keskustasta on matkaa noin viisi kilometriä ja Oulunsalon kirkonkylältä noin kaksi kilometriä. 

Historiaa
Paikan nimi Vihiluoto on peräisin ajalta ennen 1800-luvun alkua, jolloin alue oli saari. Maankohoamisen myötä se muotoutui ensin niemeksi ja lopulta sulautui mantereeseen. Vihiluodossa on poltettu aikoinaan tiiliä. Alueen läpi kulkenut maantie Vihiluodontie rakennettiin alun perin 1700-luvulla, joka tuolloin kulki Kempeleen kirkolta Oulunsalon kirkonkylään Vihiluodon kautta. Myöhemmin kun tie, joka nykyisin tunnetaan seututienä 816 valmistui, ei Kempeleestä Oulunsaloon tarvinut kulkea enää Vihiluodon kautta. 

Vihiluoto alkujaan tunnettiin kempeleläisten ja oulunsalolaisten vapaa-ajan viettoalueena. Siellä sijaitsi aikoinaan useita kesämökkejä, joihin Kempeleen Osakaskunta vuokrasi 1950-luvulta lähtien rantatontteja. Alueen läpi kulkevan päätien Vihiluodontien varrella oli useita kesämökkejä Salmiojaan asti, Oulunsalon kunnanrajalle saakka. Kempeleen kunta suunnitteli 1980-luvun loppupuolella muuttavansa vanhan kesämökkialueen uudeksi nykyaikaiseksi omakotitaloalueeksi. Monien eri vaiheiden jälkeen kaavoitus ei kuitenkaan sellaisenaan toteutunut. 1990-luvun alussa alettiin suunnittelemaan Lentokentäntien (seututie 815) uutta linjausta, asetettiin Vihiluodon alue rakennuskieltoon. Vasta 2000-luvun alkupuoliskolla Vihiluotoon valmistui kunnan laatima uusi asemakaava, jonka myötä alueella olleita vanhoja kesämökkejä alettiin purkamaan ja rakentamaan tontteja uusia omakotitaloja varten. 

Vuonna 1987 Vihiluotoon valmistui hotelli, jonka rakennuttajana oli oululainen Rakennus-Forum Oy. Nykyisin hotellirakennuksessa toimii hotelliketju Finlandia Hotelsin hotelli Airport Oulu. 

Vihiluoto nykyään
pienoiskuva|PKC Groupin pääkonttori.
pienoiskuva|Vihiluodon luontopolku.
Vihiluodon rakentamattomia alueita on kaavoitettu monikansallisten yritysten toimipisteille, joita sijaitsee Lentokentäntien (seututie 815) pohjois- että eteläpuolella. Alueella toimivia yrityksiä ovat muun muassa Polar Electro ja PKC Group. Vihiluodossa sijaitsevalla Vihikarin yritysalueella toimi vuosina 2017–2025 Kempeleen kunnantalon tilat. Toimitiloista luovuttiin, kun vuonna 2026 käyttöön otettiin uusi Kempeleen keskustaan valmistunut kunnantalo.

Vihiluodolla toimii vuonna 2006 perustettu kyläyhdistys. Yhdistys on kehittänyt aluetta muun muassa rakentamalla luontopolun ja lintutornin. Yhdistys on myös useampana talvena tehnyt hiihtoladun Kempeleenlahdelle Vihiluodon ja Oulun Oritkarin välille.

Vihiluoto valittiin vuonna 2016 Pohjois-Pohjanmaan vuoden kyläksi. Valinnassa painotettiin sitä, että Vihiluoto on panostanut voimakkaasti nuorten viihtyvyyteen ja liikuntamahdollisuuksien lisäämiseen.

Vihiluodossa sijaitsee ravintola Vihiluodon Torppa, joka on perustettu alkujaan 1960-luvulla. Sen toimitila sijaitsi ensimmäisinä vuosina Oulunsalon puolella, mutta siirtyi nykyiselle paikalleen (Kempeleen kunnan puolelle) nykyiselle Torpankujalle 1970-luvulla.

Lähteet

Luokka:Kempeleen asuinalueet
Luokka:Kempeleen kylät
Luokka:Oulunsalon kylät ja alueet
Luokka:Pohjois-Pohjanmaan vuoden kylät
Luokka:Suomen entiset saaret
Luokka:Suomen teollisuusalueet